KISKŐRÖS VÁROS POLGÁRMESTERE
ELŐTERJESZTÉS
(a Képviselő-testület 2025. május 28-i ülésére)
TÁRGY: 
Beszámoló a Kőröskom NONPROFIT Kft. 2024. évi tevékenységéről, alapítói hatáskörök gyakorlása a Kft-nél
A 100%-ban Kiskőrös Város Önkormányzata tulajdonát képező Kiskőrös Önkormányzat Kommunális Szolgáltató Nonprofit Korlátolt Felelősségű Társaság (a továbbiakban: KŐRÖSKOM Nonprofit Kft.) tulajdonosi jogait a Képviselő-testület gyakorolja. A Polgári Törvénykönyvről szóló 2013. évi V. törvény (továbbiakban Ptk.) 3:109. § (1) bekezdésben foglaltak szerint: „A gazdasági társaság tagjainak döntéshozó szerve a legfőbb szerv.” Ptk. 3:109. § (4): „Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.”
Ptk. 3:109. § (2) bekezdése: „A gazdasági társaság legfőbb szervének feladata a társaság alapvető üzleti és személyi kérdéseiben való döntéshozatal. A legfőbb szerv hatáskörébe tartozik a számviteli törvény szerinti beszámoló (a továbbiakban: beszámoló) jóváhagyása és a nyereség felosztásáról való döntés.”
A KŐRÖSKOM Nonprofit Kft. a számviteli törvény rendelkezései alapján összeállította a 2024. évi egyszerűsített éves beszámolóját, amely a határozat-tervezet 1. sz. mellékletét képezi. A határozat-tervezet 1. sz. melléklete tartalmazza a 2024. évi mérleget, eredménykimutatást, kiegészítő mellékletet és a Független Könyvvizsgálói Jelentést. Benyújtásra került a Kft. 2025. évre vonatkozó üzleti terve, melyet a határozat- tervezet 2. sz. melléklete tartalmaz. 
A Felügyelő Bizottság a beszámolót és az üzleti tervet 2025. május 27-i ülésén tárgyalja. 

A tárgy év jelentősebb beruházása 7.103 E Ft értékben egy Burkolati jel festő gép volt.

Értékesítésre kerültek: a cég egyik Caterpillar markolója, illetve irodai berendezések. 

Befejezetlen beruházások: 

-
Piaccsarnok II. ütem: 559.283 E Ft., melyből 539.230 E Ft értékű beruházás 2024. évben valósult meg.

-
Piac beruházás II. ütemében megvalósuló (pályázaton kívüli beruházás) belső út kivitelezése: 8.775 E Ft.  
A forgóeszközök esetében jelentős a csökkenés (- 559 millió Ft), a pénzeszközök állománya lényegesen csökkent. Kiskőrös Város Önkormányzata a Terület és Településfejlesztési Operatív Program keretén belül 651 millió Ft vissza nem térítendő támogatást nyert a kistermelői piac II. ütemének kialakítására. A beruházás II. ütemének lebonyolításával az Önkormányzat a Kőröskom Nonprofit Kft. bízta meg, a Magyar Államkincstárnál vezetett számla ennek a beruházásnak a kivitelezését szolgálta.

A KŐRÖSKOM Nonprofit Kft a 2024. évi adózott eredménye – 14.009 ezer Ft. Az összes lekötött tartalék 10.099 ezer Ft-ra csökkent a 17.202 ezer Ft-ról.
Az értékesítés nettó árbevétele az előző évi szinthez viszonyítva 4 %-kal nőtt.
A fentiek alapján javaslom, hogy a Képviselő-testület a KŐRÖSKOM Nonprofit Kft. 2024. évi egyszerűsített éves beszámolóját, valamint az 2025. évi üzleti tervet a határozat-tervezetben foglaltak szerint fogadja el.
Kiskőrös, 2025. május 22.

Domonyi László Mihály sk.
                                                                                                                
 polgármester
HATÁROZAT-TERVEZET
A Képviselő-testület az önkormányzat kizárólagos tulajdonában lévő KŐRÖSKOM Nonprofit Kft. tulajdonosi jogait gyakorló hatáskörében:
1. a KŐRÖSKOM Nonprofit Kft. 2024. üzleti évre vonatkozó egyszerűsített éves beszámolóját (mérlegét, eredménykimutatását és kiegészítő mellékletét) - figyelemmel a Felügyelő Bizottság és a Könyvvizsgáló jelentésére is- a határozat 1. sz. melléklete szerinti tartalommal jóváhagyja. 
2. a KŐRÖSKOM Nonprofit Kft. ügyvezetőjének a 2025. évre benyújtott üzleti tervét a határozat 2. sz. melléklete szerinti tartalommal elfogadja.
Felelős:
polgármester


ügyvezető
Határidő:
2025. értelemszerűen

